[Foto’s] Talle busse in Pretoria gebrand; paaie afgesper | Maroela Media
[Foto’s] Talle busse in Pretoria gebrand; paaie afgesper
Talle busse is glo Maandagaand aan die brand gesteek tydens gewelddadige betogings na aanleiding van die ANC se nuwe burgemeesterskandidaat vir Tshwane.
Die betoging het aanvanklik in Arcadia begin waar betogers ŉ metropolisiebeampte se motor omgegooi het. Die betoging het egter uitgebrei na Soshanguve, Mamelodi en Atteridgeville waar betogers al meer gewelddadig geraak en verskeie strate afgesper het.
Foto’s van die wrakke van gebrande busse wat deur inwoners gestroop word, is Maandagaand op sosiale media gedeel. Dit is in dié stadium onduidelik presies hoeveel busse gebrand is.
EWN het aanvanklik berig Putco het bevestig dat 20 van die maatskappy se busse in Atteridgeville gebrand is, maar het die verklaring later teruggetrek en gesê dit is net twee busse. ŉ Woordvoerder van Putco het glo aan die nuusagentskap gesê dat die busmaatskappy se bedrywighede Dinsdag geraak sal wees weens die busse wat vernietig is.
Volgens News24 is daar ook 19 Autopax-busse in Mamelodi gebrand terwyl hulle op pad was om die depot te verlaat.
Maroela Media verneem die Pumulani Tolhek op die N1 naby Hammanskraal is Dinsdagoggend gesluit weens geweld in die gebied. Verkeer is glo erg ontwrig weens die betogings en motoriste moes op die snelweg omdraai om van ander roetes gebruik te maak. TrafficSA het op Twitter beweer die Daspoort-tonnel is ook Dinsdagoggend weens betogings gesluit.
Die ANC het Maandag aangekondig dat Thoko Didiza die party se burgemeesterskandidaat in Tshwane vir die komende munisipale verkiesing sal wees. Kgosientso Sputla Ramokgopa, die huidige burgemeester, sal dus nie weer verkiesbaar wees nie, asook nie sy adjunk-streeksvoorsitter, Mapiti Matsena, nie. Die ANC in Pretoria is glo verdeeld in hul ondersteuning aan Ramokgopa en Matsena is ongelukkig omdat Didiza uiteindelik die keuse van die ANC se nasionale leierskap was.
Een van die gebrande busse. Foto: Twitter via @crimeairnetwork
Motheo Mtimkulu, die DA se mediabestuurder van die Tshwane-burgemeestersveldtog, het Maandagaand gesê die geweld in Pretoria se strate is aanduidend daarvan dat die ANC “oorlog maak met homself”.
“Hierdie geweld is ŉ simptoom van die ANC-faksievorming en binnegevegte nadat pres. [Jacob] Zuma en Luthuli-huis die plaaslike ANC teengestaan het deur ŉ buitestander te kry om as burgemeesterskandidaat vir die hoofstad te staan. Hierdie binnegevegte en ongehoorde geweld wys hoekom ons ŉ verandering in Tshwane nodig het,” het Mtimkulu gesê.
Hy het Gwede Mantashe, die ANC se sekretaris-generaal, uitgedaag om in te gryp en die geweld stop te sit.
Busse word gebrand in Pretoria. Foto: Twitter via @crimeairnetwork
Betogings Maandagaand (20 Junie 2016) in Pretoria. Foto: Verskaf
Die amptelike Tshwane-metropolisiemotor wat omgerol is (Foto aan Maroela Media verskaf)
ANC Gauteng Pretoria Pretoria-onluste
En so kom die ANC ook tot sy einde interessante tye wat voorlê
Ges jys reg in vorige kommentaar. Nou as ons reg is sal daai vlg. verkiesing nie gebeur nie. Jammer dat ons die jets kan verloor want hulle vlug landuit.
Mag die DA Tshwane wen in hierdie verkiesing. Ooooo, dit sal SO lekker wees!!!
Tipies! Kry nie hulle s’n nie dan breek en brand hulle af en verniel. Het nog niks opgebou sedert hulle die land oorgeneem het nie.
EK HET VOORSPEL RSA BRAND NA DIE VERKIESING EK WAS VERKEERD ONS BRAND NOU,SORRY EK TREK MY WOORDE TERUG.